ปีนี้ 3 จังหวัดแหล่งผลิตหอมหัวใหญ่ เชียงใหม่ เชียงราย แม่ฮ่องสอน ผลผลิตรวมกว่า 3.5 หมื่นตัน
นางอังคณา พุทธศรี ผู้อำนวยการสำนักงานเศรษฐกิจการเกษตรที่ 1 เชียงใหม่ สำนักงานเศรษฐกิจการเกษตร เปิดเผยถึงสถานการณ์การผลิตหอมหัวใหญ่ ปีเพาะปลูก 2564/65 ในพื้นที่รับผิดชอบของ ได้แก่ จังหวัดเชียงใหม่ เชียงราย และแม่ฮ่องสอน ซึ่งมีพื้นที่ปลูกหอมหัวใหญ่คิดเป็นร้อยละ 95 ของเนื้อที่เพาะปลูกหอมหัวใหญ่ทั้งประเทศ โดยปีเพาะปลูก 2564/65 คาดว่ามีเนื้อเพาะปลูกรวม 3 จังหวัด 8,606 ไร่ เพิ่มขึ้นจากปีที่ผ่านมา เนื่องจากไม่ได้รับความเสียหายจากพายุฝน ทำให้เกษตรกรเพาะต้นกล้าพันธุ์ได้มากกว่าปีที่ผ่านมา สามารถขยายเนื้อที่เพาะปลูกได้มากขึ้น ด้านผลผลิต คาดว่าจะมีปริมาณรวม 35,044 ตัน จากการติดตามสถานการณ์ด้านการผลิตหอมหัวใหญ่ จำนวน 5 กลุ่มผู้ปลูกหอมหัวใหญ่ จะเห็นได้ว่าภาพรวมผลผลิตอยู่ในเกณฑ์ดีและบางกลุ่มเก็บเกี่ยวผลผลิตเรียบร้อยแล้ว กลุ่มผู้ปลูกหอมหัวใหญ่ผาตั้ง จังหวัดเชียงราย ได้เก็บเกี่ยวผลิตเสร็จสิ้นแล้ว อยู่ในช่วงที่เกษตรกรกำลังทยอยระบายผลผลิตออกสู่ตลาด โดยราคาขายอยู่ที่ 11-15 บาท/กิโลกรัม ส่วนกลุ่มผู้ปลูกหอมหัวใหญ่อำเภอแม่วาง จังหวัดเชียงใหม่ หอมหัวใหญ่อยู่ในระยะการเจริญเติบโต และประมาณร้อยละ 5 เริ่มเก็บเกี่ยวผลผลิตได้แล้ว คาดว่า ปริมาณผลผลิตปีนี้จะอยู่ในเกณฑ์ดี ขณะที่ กลุ่มผู้ปลูกหอมหัวใหญ่อำเภอฝาง จังหวัดเชียงใหม่ หอมหัวใหญ่อยู่ในระยะการเจริญเติบโต อย่างไรก็ตาม เริ่มพบปัญหาหอมเป็นเชื้อรา ซึ่งมีสาเหตุจากสภาพอากาศหนาว และมีหมอกลง กลุ่มผู้ปลูกหอมหัวใหญ่บ้านกาดพัฒนา จังหวัดเชียงใหม่ หอมหัวใหญ่อยู่ในระยะการเจริญเติบโต ผลผลิตที่ได้คาดว่าจะดีกว่าปีที่ผ่านมา และกลุ่มผู้ปลูกหอมหัวใหญ่อำเภอพร้าว จังหวัดเชียงใหม่ หอมหัวใหญ่อยู่ในระยะการเจริญเติบโตโดยคาดว่าจะได้ผลผลิตดีเช่นกัน ทั้งนี้ในช่วงเดือนกุมภาพันธ์และมีนาคม ซึ่งจะเริ่มมีผลผลิตหอมหัวใหญ่ในภาคเหนือออกมาจำนวนมาก